Շարքային ընթերցողի վրա այս բառային հեղեղը կարող է եւ տպավորություն գործել, մանավանդ՝ եթե մարդը չիմանա անգլերեն եւ չիմանա միջազգային կառույցները: Բայց, որքան էլ չիմացողները մեծամասնություն կազմեն, եւ նրանց վրա տպավորություն գործելու PR քայլ լինի նման կենսագրություն տարածելը, իհարկե՝ Հայաստանում ապրում են նաեւ հազարավոր, գուցե՝ տասնյակ հազարավոր մարդիկ, ովքեր եւ հրաշալի անգլերեն գիտեն եւ միջազգային դրվածքներն ու կառույցները, հետեւաբար՝ չէին կարող այդ «պատվավոր պաշտոնների» սնամեջությունը չնկատել: Ընդ որում՝ այնպիսի սնամեջություն, որ դա չտեսնելու տալը եւ լռության մատնելը լրագրության ու ճշմարտության դեմ մեղանչում կլիներ: Երեւի պրն Սարգսյանը համարում է, որ Աստված չի ասել «Մի խեղաթյուրիր»: Գուցեեւ այդպես է, սակայն դրանից խեղաթյուրելը չի դադարում ճշմարտության դեմ մեղանչում լինել: